Αλμπερίκ Κολέν

Ο Αλμπερίκ Κολέν (γαλλ. Albéric Collin, 6 Απριλίου 1886 – 27 Φεβρουαρίου 1962) ήταν Βέλγος γλύπτης, που διακρίθηκε με έργα που παριστάνουν ζώα, καθώς και ζωγράφος παστέλ.

 Βιογραφικά στοιχεία 
Ο Κολέν γεννήθηκε στην Αμβέρσα, όπου και σπούδασε στη Βασιλική Ακαδημία Καλών Τεχνών, έχοντας μεταξύ των καθηγητών του τον Ζοζυέ Ντυπόν. Ο Αλμπερίκ Κολέν ήταν μέλος της λεγόμενης «Ομάδας της Αμβέρσας» και στενός φίλος του Ιταλού γλύπτη Ρέμπραντ Μπουγκάττι, που επίσης δημιουργούσε έργα με θέμα ζώα και κατοικούσε στην Αμβέρσα επί πολλά έτη πριν από τον Α΄ Παγκόσμιο Πόλεμο. Οι δύο γλύπτες σύχναζαν στον Ζωολογικό Κήπο της Αμβέρσας, μια ανεξάντλητη πηγή εμπνεύσεως για τον Κολέν.C. Engelen και M. Marx: Beeldhouwkunst in België vanaf 1830, Βρυξέλλες 2002, σσ. 268-270 

 Το έργο του 
Το έργο του Αλμπερίκ Κολέν, εκτός από το πρώιμο, αποτελείται αποκλειστικά από γλυπτά ζώων, τόσο άγριων, όσο και κατοικίδιων. Τα μικρά αγαλματίδιά του είχαν συχνά χυτευθεί σε ορείχαλκο με την τεχνική του χαμένου κεριού.

Τα πιο «ορατά» έργα του καλλιτέχνη είναι οι 12 ελέφαντες που φιλοτέχνησε για μια γέφυρα στην Αμβέρσα το 1930 και το «Ελέφαντας ιππευόμενος από μαύρους» (Éléphant monté par des Noirs), ένα μνημειακού μεγέθους γλυπτό από σκυρόδεμα, που δημιουργήθηκε για τη Διεθνή Έκθεση των Βρυξελλών το 1935 και είχε εκτεθεί μπροστά από το περίπτερο του Βελγικού Κονγκό. Οι μορφές των μαύρων Αφρικανών αντιπροσωπεύουν μέλη της φυλής Μανγκμπέτου, με το χαρακτηριστικό (επίκτητο) μακρόστενο σχήμα της κεφαλής τους. Μετά το τέλος της εκθέσεως, το γλυπτό τοποθετήθηκε απέναντι από το Βασιλικό Μουσείο για την Κεντρική Αφρική στο Τερβύρεν.L'orientalisme et l'africanisme dans l'art belge. 19e et 20e siècle., κατάλογος της εκθέσεως, Galerie CGER, Βρυξέλλες, 14 Σεπτ. - 11 Νοεμβ. 1984

 Τιμητικές διακρίσεις 
 Σε Σαλόν 
 1921: χρυσό μετάλλιο στην έκθεση της Société des Artistes Indépendants, στο Παρίσι
 1922: χάλκινο μετάλλιο στο Σαλόν των ΠαρισίωνRené Édouard-Joseph: Dictionnaire biographique des artistes contemporains, τόμος 1 (A-E), Art & Édition, 1930, σελ. 308

 Σε Ολυμπιακούς Αγώνες 
Το 1920 ο γλύπτης κέρδισε ένα χρυσό μετάλλιο στον καλλιτεχνικό διαγωνισμό των Ολυμπιακών Αγώνων, που διεξάχθηκαν στην Αμβέρσα, για το γλυπτό του «Η δύναμις» (La Force).

Παραπομπές

Βιβλιογραφία
 René Édouard-Joseph: Dictionnaire biographique des artistes contemporains, τόμ. 1 (A-E), Art & Édition, 1930, σελ. 308
 Claire Coljon: «Les fauves d'Albéric Collin: des sculptures brutes dans le bronze», Le Soir, 15 Μαρτίου 2007
 Λεξικό Delarge: «COLLIN, Albéric» (στη γαλλική)
 Databaseolympics.com

 Εξωτερικοί σύνδεσμοι 
 Πινακοθήκη Σλάντμορ του Λονδίνου: Αρχείο Αλμπερίκ Κολέν (φωτογραφίες γλυπτών)

Κατηγορία:Βέλγοι γλύπτες
Κατηγορία:Βέλγοι ζωγράφοι
Κατηγορία:Χρυσοί Ολυμπιονίκες
Κατηγορία:Βέλγοι Ολυμπιονίκες